ขาใหญ่สบช่องกู้เป็นดอลลาร์ ลดดอกเบี้ยอื้อ
นายแบงก์ชี้ลูกค้าส่งออก รายใหญ่แห่กู้เงินเหรียญสหรัฐ หลังดอกเบี้ยต่ำกว่าไทย 3% ลดภาระดอกเบี้ยจ่ายได้อื้อ
3 ต.ค. 2554

นายแบงก์ชี้ลูกค้าส่งออก รายใหญ่แห่กู้เงินเหรียญสหรัฐ หลังดอกเบี้ยต่ำกว่าไทย 3% ลดภาระดอกเบี้ยจ่ายได้อื้อ 
นายทรงพล ชีวะปัญญาโรจน์ รองกรรมการผู้จัดการธนาคารกสิกรไทย กล่าวว่า ในช่วง 1 เดือนที่ผ่านมา ธนาคารเริ่มเห็นสัญญาณว่ามีลูกค้าขนาดใหญ่จำนวนหนึ่ง เริ่มขอเปลี่ยนหนี้เงินกู้จากสกุลเงินบาทเป็นสกุลเงินเหรียญสหรัฐในจำนวนที่เพิ่มมากขึ้น เนื่องจากดอกเบี้ยเงินเหรียญสหรัฐจะถูกกว่าดอกเบี้ยเงินบาทของไทย ทำให้ลูกค้ามีต้นทุนถูกลง ขณะที่ลูกค้าส่วนใหญ่ที่ขอปรับเปลี่ยนเงินกู้ก็มีรายได้เป็นเงินเหรียญสหรัฐด้วย
ผู้บริหารธนาคารกสิกรไทยกล่าวว่า สาเหตุที่ลูกค้าส่งออกรายใหญ่ หันมากู้เงินเหรียญสหรัฐมากขึ้น เพราะส่วนต่างอัตราดอกเบี้ยไทยกับดอกเบี้ยสหรัฐต่างกันมาก โดยดอกเบี้ยนโยบายของสหรัฐแค่ 0.25% ขณะที่ดอกเบี้ยนโยบายของไทยอยู่ที่ 3.5% หากลูกค้าเปลี่ยนมากู้ในรูปแบบเงินเหรียญสหรัฐ ก็จะได้ต้นทุนถูกลงและไม่ต้องเสี่ยงในเรื่องอัตราแลกเปลี่ยนหากมีรายได้เป็นเงินตราต่างประเทศ
อย่างไรก็ดี การทำธุรกรรมรูปแบบนี้จะแบ่งเป็น 2 รูปแบบ ได้แก่ แบบแรก ลูกค้าที่ทำธุรกิจส่งออกจะขอกู้เงินเป็นสกุลเงินเหรียญสหรัฐกับธนาคารตั้งแต่แรก กับอีกรูปแบบ คือ ลูกค้าขอทำสัญญาเพิ่มเติมจากเดิมซื้อขายเงินตราระหว่างประเทศล่วงหน้าจากรูปเงินบาทเปลี่ยนเป็นเงินเหรียญสหรัฐ
“ช่วงที่ผ่านมาจะเห็นได้ว่า เงินเหรียญสหรัฐแข็งค่าขึ้นเมื่อเทียบกับเงินบาทที่อ่อนค่าลง เพราะมีคนต้องการเงินเหรียญสหรัฐมากขึ้น” นายทรงพล กล่าว
นายทรงพล กล่าวว่า เมื่อลูกค้ามีความต้องการเงินเหรียญสหรัฐเหมือนกัน ก็จะทำให้เงินเหรียญสหรัฐหายากขึ้น ส่งผลให้ผู้ที่กู้เงินเหรียญสหรัฐขณะนี้ได้ดอกเบี้ยแพงกว่าผู้ที่กู้ไปก่อนหน้านี้ ขณะที่เงินเหรียญสหรัฐในระยะยาวก็ยังไม่แข็งแกร่ง เพราะธนาคารในสหรัฐขณะนี้ก็ถูกลดอันดับความน่าเชื่อถือ 
นายสารัชต์ รัตนาภรณ์ ผู้ช่วยผู้จัดการใหญ่ ธนาคารไทยพาณิชย์ กล่าวว่า สาเหตุที่ลูกค้าขอเปลี่ยนสัญญาเงินกู้เป็นสกุลเงินเหรียญสหรัฐ เพราะได้ดอกเบี้ยที่ถูกลง ปัจจุบันส่วนต่างดอกเบี้ยของไทยกับสหรัฐอยู่ที่ 3%
อย่างไรก็ตาม หากลูกค้าแต่ละรายจะขอเปลี่ยนสัญญาเป็นหนี้สกุลเงินเหรียญสหรัฐ จะต้องทำเรื่องขอไปยังธนาคารแห่งประเทศไทย (ธปท.) เป็นรายๆ ซึ่งอาจทำให้ ธปท.เห็นความเคลื่อนไหวของลูกค้าในช่วงนี้ว่า หันไปใช้เงินกู้เป็นเงินเหรียญสหรัฐมากขึ้น โดยปัจุบันลูกค้าส่งออกของธนาคารมีรายได้เป็นเงินเหรียญสหรัฐร่วม 80% ที่เหลือเป็นสกุลหยวน เยน และยูโร
แหล่งข่าวจากธนาคารกรุงไทย เปิดเผยว่า ลูกค้าที่หันมากู้เงินสกุลเงินเหรียญสหรัฐมากขึ้นจะเป็นลูกค้าขนาดใหญ่ เพราะปริมาณการค้าจำนวนมาก ดอกเบี้ยที่ปรับเพิ่มขึ้นหรือลดลงจะมีผลต่อต้นทุนของลูกค้ามาก ส่วนต่างดอกเบี้ย 3% จึงถือว่ากระทบต้นทุนลูกค้ามาก
“ตอนนี้ลูกค้าส่งออกหันมากู้เงินเหรียญสหรัฐเพิ่มขึ้นพอสมควร เพราะดอกเบี้ยไทยกับสหรัฐห่างกันมาก ลูกค้าประหยัดต้นทุนได้เยอะ แต่ถ้าทุกคนหันมากู้เงินเหรียญสหรัฐมาก กลไกตลาดก็จะปรับเอง คือ ดอกเบี้ยเงินเหรียญสหรัฐจะแพงขึ้น” แหล่งข่าวจากธนาคารกรุงไทย กล่าว